Okresná prokuratúra Bratislava IV 
Saratovská 1/A, 844 61 Bratislava 4 	

Sp. zn. : 1 Pv 843/12/1104	Bratislava IV, 30.1.2013
EEČ : 2-11-12-2013

U Z N E S E N I E

Trestná vec:	obvinený XXXXX 
Zločin:	Porušovanie domovej slobody podľa § 194 odsek 1, odsek 2 písmeno a, odsek 3 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Bratislava IV
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: invalidný dôchodca
dňa 23. 10. 2012 v čase medzi 18.20 hod. a 18.30 hod. na ul. XXXXX, Bratislava, v byte pošk. XXXXX na 2. poschodí ju fyzicky napadol úderom päsťou do hlavy po tom, čo poškodená zazvonila na zvonček bytu jeho matky XXXXX na 1. poschodí, ktorý sa nachádza pod bytom poškodenej a po tom, čo obvinený otvoril dvere ho poškodená poprosila, aby bol ticho, pretože v byte kričal na svoju matku a poškodenú to rušilo, obvinený následne ako ho poškodená upozornila začal na ňu zúrivo kričať, vulgárne jej nadávať, poškodená sa konania obvineného zľakla a začala pred ním cúvať a vyšla po poschodí do svojho bytu, pričom obvinený šiel za ňou a po celý čas na ňu kričal, poškodená sa dostala do svojho bytu a chcela zatvoriť zvnútra vchodové dvere, avšak obvinený sa dostal k dverám poškodenej skôr ako ich ona stihla zatvoriť, obvinený sa zaprel do dverí a začali sa s poškodenou pretláčať, pričom obvinený svojou silou dvere vytlačil, až tak, že narazili do skrinky za dverami, ktoré sa poškodili a obvinený bez súhlasu poškodenej vošiel do bytu poškodenej cca vo vzdialenosti 2,5m od prahu dverí a pristúpil k poškodenej, ktorú päsťou udrel do hornej časti hlavy, ktorá po údere skĺzla dolu do kľaku, na to pristúpil k obvinenému zozadu sused, ktorý ho vytiahol z bytu poškodenej a povedal mu, že nebude byť susedu, len preto, že ho slušne požiadala, aby nekričal, obvinený zotrval v byte cca 30 sekúnd, následne ako bol obvinený vytiahnutý z bytu poškodená zatvorila dvere na byte a zavolala políciu
lebo obvinený nebol v čase činu pre nepríčetnosť trestne zodpovedný
Odôvodnenie:
	Uznesením vyšetrovateľa OKP, OR PZ Bratislava IV ČVS: ORP-760/1-OVK-B4-2012 zo dňa 24. 10. 2012 bolo vznesené obvinenie obv. XXXXX pre podozrenie zo spáchania zločinu porušovania domovej slobody podľa § 194 ods. 1, ods. 2 písm. a), ods. 3 písm. a) Tr. zák. na skutkovom základe  uvedenom v predmetnom uznesení.

	V rámci vyšetrovania bol vypočutý obvinený, svedok - poškodený XXXXX, svedkovia XXXXX, XXXXX, XXXXX, XXXXX, bol vypracovaný znalecký posudok z odboru zdravotníctvo a farmácia (odvetvie psychiatria), a boli zabezpečené potrebné listinné dôkazy.

	Obvinený sa vo svojej výpovedi nepriznal ku skutku, uviedol, že na poškodenú kričal lebo ho vytáčala, a na to vybehol sused, ktorý ho skopol na schodisku. V byte u poškodenej nebol, neudrel ju.

	Obvinený je však usvedčovaný výpoveďou poškodenej, ako aj svedkov, ktorí boli prítomní pri celom incidente, a podrobne opísali jeho priebeh, teda ako obvinený kričal na poškodenú, vybehol za ňou po schodoch k jej bytu, poškodená chcela zavrieť dvere na svojom byte no obvinený ju pretlačil a vbehol do jej bytu, udrel ju, a až sused, ktorý dobehol, zabránil obvinenému v pokračovaní násilného správania a vytiahol ho z bytu poškodenej. Tieto dôkazy odôvodňujú záver, že obvinený je aj v tomto štádiu trestného konania dôvodne trestne stíhaný pre podozrenie zo spáchania trestného činu, ktorý sa mu kladie za vinu.

	V priebehu prípravného konania bol vypracovaný znalecký posudok z odboru zdravotníctvo a farmácia (odvetvie psychiatria), z ktorého vyplýva, že obvinený v čase spáchania trestného činu trpel vážnou duševnou poruchou a to Bipolárnou afektívnou poruchou, manickou fázou, syndrómom závislosti od alkoholu a zmiešanou poruchou osobnosti, pričom v čase spáchania skutku trpel manickou fázou Bipolárnej poruchy, pri ktorej jednoznačne boli jeho rozpoznávacie a ovládacie schopnosti forenzne vymiznuté. Obvinený v čase spáchania trestného činu nevedel rozpoznať nebezpečenstvo svojho konania pre spoločnosť.

	Podľa § 23 Tr. zák. kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

	Zo znaleckého posudku z odboru zdravotníctvo a farmácia (odvetvie psychiatria), tak ako je citované vyššie vyplýva, že obvinený nemohol v čase skutku rozpoznať protiprávnosť svojho konania.

	Podľa § 215 ods. 1 písm. e) Tr. por. prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

	S poukazom na vyššie uvedené som rozhodol tak, ako je uvedené vo výrokovej časti tohto uznesenia, a trestné stíhanie som zastavil.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Matej Greško
prokurátor